Når kunderne ikke kan komme til optikeren, må optikeren komme til kunderne, tænkte en 30-årig nordjyde.

Viktoria Schultz er optiker, og en særlig en af slagsen. Hendes forretning er i et par kufferter, og hun lever af at tage ud til kunderne. Den 30-årige optiker fra Klarup er Nordjyllands første hjemmeoptiker. - Der er brug for en hjemmeoptiker, fordi det ikke er nemt at komme ind til byen. Ideen har jeg faktisk haft i rigtig mange år. Men nogle gange er der langt fra at få en idé og til at hoppe ud i det, siger Viktoria Schultz. Hun startede som hjemmeoptiker for et år siden og tager flere gange om dagen ud for at møde sine kunder. En af dem er Grethe Sørensen i Storvorde, der skal have lavet en synstest, så hun kan få nye briller. Den 79-årige har nemlig mistet sit ene ben og har derfor svært ved at komme rundt, og derfor er hun glad for ordningen med en hjemmeoptiker. - Det, synes jeg, er meget meget rart. Jeg har lidt svært ved at komme ud og rende, siger hun. For Viktoria Schultz byder jobbet på masser af afveksling, når hun aldrig ved, hvem hun kommer ud til i løbet af en arbejdsdag. Og på den anden side sidder folk som Grethe Sørensen, der får lidt lettere ved at få sig et par nye briller.